|  |  |  |
| --- | --- | --- |
|  | | |
| Dato: |  |  |
| Deres ref.: |  |
| Vår ref.: |  |

Periodisk programevaluering av ph.d.-programmet ved Det samfunnsvitenskapelige fakultet

**Kort oppsummering**

* Denne type periodisk programevaluering gjøres hvert sjette år.
* Under listes opp hva fakultetet har gjort siden forrige periodiske programevaluering.
* Rapporten sier mye om ting vi allerede jobber med, eller akkurat har fullført arbeidet med.
* Vi tolker at vi har gjort mye rett.
* Fakultetet har etter at vi mottatt rapporten, hatt dialogmøter med alle enhetene i ph.d.-programmet, hatt rapporten oppe i programrådet og startet arbeidet med å vurdere komiteens innspill.
* Vi noterer at rapporten påpeker at vi må arbeide for å integrere ph.d.-kandidater med ekstern arbeidsgiver bedre, samt arbeide med personvern og GDPR. Dette sammenfaller med tiltak som allerede står i fakultetets årsplan.
* Vi skal jobbe med dette i 6 år fremover.

**Innledning**

Kvalitetssystem for utdanningsvirksomheten ved UiO krever at det innenfor en seksårsperiode skal foretas en evaluering av helheten i hvert studieprogram. Formålet med evalueringen er å vurdere kvaliteten på programmet og mulighetene for videreutvikling. Dette er en evaluering av studiet. Kvaliteten på innholdet i forskningen som gjøres i ph.d.-programmet, diskuteres ikke. Evaluering av kvaliteten i forskningen gjøres av den enkelte bedømmelseskomité.

Forrige periodiske programevaluering ble gjennomført i 2016. Programrådet for ph.d.-programmet ved fakultetet, instituttene, forskningsdekan og administrasjon jobbet grundig med denne og brukte evalueringen som grunnlag for gode diskusjoner som førte til mange endringer og forbedringer av ph.d.-programmet ved fakultetet. Disse inkluderer:

**Felles fakultetskurs**

Implementering av 10 studiepoeng med obligatoriske fakultetsemner for alle SVs ph.d.-kandidater ved alle retninger.

• SV9103 – Introduksjon til PhD-programmet – *nytt emne*

• SV9104 – Forskningsetikk

• SV9106 – Forskningskommunikasjon – *nytt emne*

• SV9107 – Internasjonal publisering – *nytt emne*

• SV9108 – Vitenskapsteori

**Personprofiler på nettsiden**

Tidligere hadde kun ph.d.-kandidater ansatt ved Universitetet i Oslo personlige profiler på UiOs nettsider. Dette er nå endret, og fakultetet oppfordrer alle ph.d.-kandidater tatt opp ved Det samfunnsvitenskapelige fakultet til å opprette profiler på UiOs nettsider. Alle ph.d.-kandidater er like viktige for UiO, og vi ønsker å vise frem all forskning som gjøres. Som et ledd i dette har fakultetsfotografen satt opp sesjoner til bilder av ph.d.-kandidater to ganger i året.

**Generiske ferdigheter**

De felles fakultetskursene går i faste uker, to uker hver høst og to uker hver vår. I forbindelse med disse ukene tilbyr fakultetet også flere kurs som skal gi kandidatene generiske ferdigheter. Disse kursene er frivillige og gir ikke studiepoeng. Kursene inkluderer:

* Akademisk skriving for doktorgradsstudenter
* Ph.d.-kandidater og stress
* Karriereplanleggingsverksted
* NVivo – kvalitativ analyse
* Hvordan og hvorfor registrerer du prosjektet ditt hos Sikt (NSD)

Listen er ikke uttømmende.

**Søknadsfrist**

For å gi en kullfølelse har fakultetet innført to søknadsfrister i året for ph.d.-kandidater med ekstern arbeidsgiver. Dette gir også instituttene mulighet til å holde felles introduksjonsdager for de eksternt finansierte ph.d.-kandidatene.

**Seminar for ph.d.-veiledere**

Fakultetet har innført seminar for ph.d.-veiledere ved fakultetet. Ph.d.-programstyret gjorde seminaret obligatorisk for alle ph.d.-veiledere ved Det samfunnsvitenskapelige fakultet. Seminaret går to ganger i året, en gang på norsk og en gang på engelsk.

**Den nye rapporten**

Rapporten fakultetet mottok i desember 2022, kommer med anbefalinger på 10 forskjellige temaer.

Siden forskningsdekanen mottok rapporten, har det vært gjennomført dialogmøter med alle retningene ved ph.d.-programmet for å få enhetenes innspill til rapporten. Rapporten vil så diskuteres i programrådet for ph.d.-programmet, før den går til Fakultetetsstyret.

**Integrering av ph.d.-kandidater med ekstern arbeidsgiver**

Fakultetet vil i første omgang gripe fatt i del 5 av rapporten, integrering av ph.d.-kandidater med ekstern arbeidsgiver. Denne delen av rapporten sammenfaller med [årsplanstiltaket](https://www.sv.uio.no/om/strategi/planer-rapporter/v-sa~4l6.pdf) *«Styrke de eksternfinansierte ph.d.-kandidatenes integrering i fakultetets fagmiljøer» (Årsplan 2023-2025, side 11).*

Dette er i stor grad et tiltak som må arbeides med på instituttnivå, og fakultetet vil be programrådet diskutere hvorvidt det skal utarbeides en minstestandard. Fakultetet har også erfart i dialogmøtene med enhetene at flere enheter opplever at det vil være en fordel å følge anbefalingen fra rapporten som sier *«The faculty should consider setting up more precise demands and guidelines for external PhD-candidates to support the tracks in their interaction with the external employers.»*

**Fakultetets fellesdel / SV9108 Vitenskapsteori**

Fakultetetet notererer seg at en av hovedanbefalingene til rapporten er *«The faculty should consider either to invest/commit themselves more to the Philosophy of science course or discuss thoroughly how the course can be better organized.”.* Fakultetet evaluerer, i henhold til kvalitetssystemet ved UiO, alle ph.d.-emner etter hver gjennomføring og ser på forbedringspunkter. Etter denne rapporten har vi nå et spesielt søkelys på SV9108 Philosophy of science /Vitenskapsteori.

Utover disse to punktene arbeider fakultetet allerede med valgfrie kurs i generiske ferdigheter. Dette er et kontinuerlig arbeid hvor vi akkurat nå vurderer samarbeid med andre fakulteter. I det samme momentet ser vi på hvordan vi kan forbedre markedsføringen av disse kursene.

Fakultetet nedsatte, etter bestilling fra programrådet for ph.d.-programmet, en arbeidsgruppe som kom frem til felles rutiner for å sikre nødvendige godkjenninger og vurderinger i forbindelse med ph.d.-prosjekter. Disse rutinene er nå implementert. Dette henger også tett sammen med tiltaket i årsplanen som sier at vi skal videreutvikle arbeidet med personvern i forbindelse med doktorgradsarbeid.

I rapporten står det ikke noe om diskusjonsforum for ph.d.-retningene på enhetene. Siden forrige periodiske programevaluering, og etter at UiO evaluerte kvalitetssystemet for utdanningsvirksomheten, har alle enhetene pekt ut et utvalg som skal diskutere doktorgradsrelaterte saker. Forskningsdekanen er fornøyd med dette, som oppleves som svært positivt for doktorgradsprogrammet. I tillegg kommer det nå mer gjennomarbeidede saker til programrådet på fakultetetsnivå, At hver enhet har et slikt forum for diskusjon, vil være svært positivt når vi nå skal se på hvordan ph.d.-kandidater som ikke er ansatt ved UiO, kan integreres bedre. Fakultetet føler at opprettelse av doktorgradsutvalg på enhetsnivå er et kvalitetsløft for ph.d.-programmet.

Tore Nilssen

Forskningsdekan

Ingebjørg Hovde

Seniorrådgiver